Lietuvos Respublikos Vyriausybė

nutarimas

Dėl LIETUVOS RESPUBLIKOS VYRIAUSYBĖS 1999 M. gruodžio 1 D. NUTARIMo NR. 1333 „dėl ūkininko ūkio ir gyventojų, kurie NEĮREGISTRAVĘ ŪKININKO ŪKIO verčiasi INDIVIDUALIA žemės ūkio veikla, veiklos buhalterinės apskaitos tvarkos aprašo patvirtinimo“ PAKEITIMO

2015 m. spalio 19 d. Nr. 1101
Vilnius

Lietuvos Respublikos Vyriausybė nutaria:

1. Pakeisti Ūkininko ūkio ir gyventojų, kurie neįregistravę ūkininko ūkio verčiasi individualia žemės ūkio veikla, veiklos buhalterinės apskaitos tvarkos aprašą, patvirtintą Lietuvos Respublikos Vyriausybės 1999 m. gruodžio 1 d. nutarimu Nr. 1333 „Dėl Ūkininko ūkio ir gyventojų, kurie neįregistravę ūkininko ūkio verčiasi individualia žemės ūkio veikla, veiklos buhalterinės apskaitos tvarkos aprašo patvirtinimo“, ir jį išdėstyti nauja redakcija (pridedama).

2. Šis nutarimas įsigalioja 2016 m. sausio 1 dieną.

Ministras Pirmininkas	Algirdas Butkevičius

Žemės ūkio ministrė	Virginija Baltraitienė

PATVIRTINTA
Lietuvos Respublikos Vyriausybės
1999 m. gruodžio 1 d. nutarimu Nr. 1333
(Lietuvos Respublikos Vyriausybės
2015 m. spalio 19 d. nutarimo Nr. 1101
redakcija)

ŪKININKO ŪKIO IR GYVENTOJŲ, KURIE NEĮREGISTRAVĘ ŪKININKO ŪKIO VERČIASI INDIVIDUALIA ŽEMĖS ŪKIO VEIKLA, VEIKLOS BUHALTERINĖS APSKAITOS TVARKOS APRAŠAS

I SKYRIUS

Bendrosios nuostatos

1. Ūkininko ūkio ir gyventojų, kurie neįregistravę ūkininko ūkio verčiasi individualia žemės ūkio veikla, veiklos buhalterinės apskaitos tvarkos aprašas (toliau – Aprašas) nustato žemės ūkio veiklą vykdančius asmenis, kurie privalo tvarkyti buhalterinę apskaitą, bendruosius buhalterinės apskaitos reikalavimus, taip pat pinigų kasoje, banko sąskaitose ir pirkimo ir pardavimo apskaitos reikalavimus.

2. Buhalterinę apskaitą privalo tvarkyti ūkininkai, nustatyta tvarka įregistravę ūkininko ūkį, ir gyventojai, kurie neįregistravę ūkininko ūkio, tačiau žemės ūkio valdas įregistravę Lietuvos Respublikos žemės ūkio ir kaimo verslo registre verčiasi individualia žemės ūkio veikla (toliau – gyventojai), gaunantys ar pretenduojantys gauti valstybės ir (ar) Europos Sąjungos paramos fondų paramą, jeigu šios paramos teikimą reglamentuojantys teisės aktai nustato pareigą tvarkyti buhalterinę apskaitą ir (ar) sudaryti finansines ataskaitas. Buhalterinę apskaitą taip pat privalo tvarkyti ūkininkai ir gyventojai, kurie yra įregistruoti pridėtinės vertės mokesčio (toliau – PVM) mokėtojai.

3. Buhalterinę apskaitą tvarkantys ūkininkai ir gyventojai vadovaujasi Lietuvos Respublikos buhalterinės apskaitos įstatymu ir Aprašu, taip pat gali vadovautis žemės ūkio ministro patvirtintomis rekomendacijomis, nustatančiomis, kaip tvarkyti ūkininko ūkio ir gyventojų veiklos buhalterinę apskaitą.

4. Ūkininkai ir gyventojai patys pasirenka buhalterinės apskaitos tvarkymo būdą – taikant dvejybinio įrašo ar paprastojo įrašo būdą.

5. Keisti buhalterinės apskaitos tvarkymo būdą galima tik pasibaigus finansiniams metams.

6. Pinigų, pirkimo ir pardavimo operacijos registruojamos pinigų kasoje, banko sąskaitose ir pirkimų ir pardavimų apskaitos žurnale (priedas) (toliau – žurnalas). Žurnalo puslapiai turi būti sunumeruoti iš eilės. Pinigų, pirkimo ir pardavimo operacijos turi būti pagrįstos apskaitos dokumentais Lietuvos Respublikos buhalterinės apskaitos įstatymo nustatyta tvarka.

7. Žurnalo neprivaloma pildyti, kai ūkininko ūkio ar gyventojo veiklos buhalterinė apskaita tvarkoma taikant dvejybinio įrašo būdą.

8. Ūkininko ūkio veiklos buhalterinę apskaitą gali tvarkyti pats ūkininkas, jo partneriai, vyriausiasis buhalteris (buhalteris), pagal sutartį apskaitos paslaugas teikianti įmonė arba apskaitos paslaugas savarankiškai teikiantis asmuo. Gyventojo veiklos buhalterinę apskaitą gali tvarkyti pats gyventojas, vyriausiasis buhalteris (buhalteris), pagal sutartį apskaitos paslaugas teikianti įmonė arba apskaitos paslaugas savarankiškai teikiantis asmuo.

9. Apskaitos dokumentus ūkininkai ir gyventojai saugo ne mažiau kaip 10 metų.

II SKYRIUS

PINIGŲ KASOJE, BANKO SĄSKAITOSE IR PIRKIMŲ IR PARDAVIMŲ APSKAITOS ŽURNALAS

10. Pradedant registruoti pinigų, pirkimo ir pardavimo operacijas, pildomas pirmasis žurnalo lapas. Pirmajame žurnalo lape įrašomi bendrieji duomenys apie ūkininką ar gyventoją. Pirmajame žurnalo lape įrašoma:

10.1. Ūkininko arba gyventojo vardas ir pavardė, asmens kodas, socialinio draudimo numeris, ūkininko ūkio įregistravimo pažymėjimo numeris ir (arba) gyventojo Lietuvos Respublikos žemės ūkio ir kaimo verslo registre įregistruotos žemės ūkio valdos unikalus identifikavimo kodas, PVM mokėtojo ar PVM kompensacinio tarifo gavėjo kodas.

10.2. Pastraipoje „Sąskaitos Nr., banko įstaigos pavadinimas“ nurodomi bankų sąskaitų numeriai ir bankų pavadinimai.

10.3. Pastraipoje „Gyvenamosios vietos adresas, telefonas, faksas, el. paštas“ nurodomas gyvenamosios vietos adresas, telefono ir fakso numeriai, elektroninis paštas.

10.4. Pastraipoje „Bendras naudojamos žemės plotas, ha“ nurodomas bendras naudojamos žemės plotas ir nuosavos bei nuomojamos žemės plotai atskirai.

10.5. Pastraipoje „Samdomų darbuotojų skaičius“ nurodoma, kiek per ūkinius metus ūkyje ar žemės ūkio valdoje dirbo samdomų darbuotojų, tuo atveju, jeigu žurnalo 11 ar 13 skiltyje nurodomos išlaidos samdomų darbuotojų darbo užmokesčiui.

10.6. Pastraipoje „Ūkininko partneriai ar gyventojo žemės ūkio valdos partneriai. Jų asmens kodai ir socialinio draudimo numeriai“ nurodoma informacija apie ūkininko partnerius ar gyventojo žemės ūkio valdos partnerius, jų asmens kodai ir socialinio draudimo numeriai.

10.7. Pastraipoje „Einamaisiais metais ne iš ūkio veiklos gautos ūkininko partnerių ar gyventojo žemės ūkio valdos partnerių pajamos“ nurodomos ūkininko partnerių ar gyventojo žemės ūkio valdos partnerių einamaisiais metais ne iš ūkio veiklos gautos pajamos ir jų šaltiniai (atlyginimai, pensijos, stipendijos).

11. Duomenys, nurodyti 10.5 ir 10.7 papunkčiuose, įrašomi ataskaitinių metų pabaigoje, užbaigus ūkinius metus. Visi kiti 10 punkte paminėti duomenys nurodomi metų pradžioje ir, jeigu pasikeičia, turi būti tikslinami.

12. Antrajame žurnalo lape (visi kiti žurnalo lapai atitinka antrąjį lapą, todėl vadinama – antrasis lapas) kiekviena pinigų, pirkimo ar pardavimo operacija rašoma chronologiškai, atskira eilute. Naudojamas paprastasis įrašas: operacijos piniginė išraiška būtinai įrašoma skiltyse „Pirkimas“, „Pardavimas“, „Pinigai“, „Skolos“.

13. Antrojo žurnalo lapo pildymas:

13.1. Pastraipoje „Pradinis likutis“ įrašomas faktinis pinigų kiekis kasoje ir banke.

13.2. 1 skiltyje „Diena“ nurodoma pirminio dokumento, kuriuo grindžiama atlikta pinigų, pirkimo ar pardavimo operacija, surašymo diena, o 2 skiltyje „Dokumento Nr.“ – pirminio dokumento numeris.

13.3. 3 skiltyje „Operacijos pavadinimas“ nurodomas atliktos pinigų, pirkimo ar pardavimo operacijos pavadinimas, kita svarbi informacija.

13.4. 4 skiltyje „Kiekis, matavimo vnt.“ nurodomas kiekvienos produkcijos rūšies produkcijos kiekis ir matavimo vienetas. Ši skiltis pildoma ūkininko ar gyventojo pasirinkimu.

13.5. 5 skiltyje „Pirkimas / vertė, Eur“ įrašoma pirktų prekių (paslaugų) vertė be PVM, o 6 skiltyje „Pirkimas / PVM suma, Eur“ – apskaičiuota PVM suma. Ši suma įrašoma iš PVM sąskaitų faktūrų.

13.6. 7 skiltyje „Pardavimas / vertė, Eur“ ir 8 skiltyje „Pardavimas / PVM suma, Eur“ įrašoma parduotų prekių (paslaugų) vertė ir nuo jos apskaičiuota PVM suma. Apskaičiuotas PVM ar kompensacinio tarifo priedas įrašomas iš PVM sąskaitų faktūrų ar laisvos formos apskaitos dokumentų, nustatytų Lietuvos Respublikos pridėtinės vertės mokesčio įstatymo 98 straipsnio 4 dalyje.

13.7. 9 skiltyje įrašomos pajamos, gautos ne iš žemės ūkio veiklos, pagal jų rūšis.

13.8. 10 skiltyje „Pinigai, Eur / kasa / pajamos“ ir 11 skiltyje „Pinigai, Eur / kasa / išlaidos“ nurodomos gautos ir sumokėtos grynųjų pinigų sumos.

13.9. 12 skiltyje „Pinigai, Eur / bankas / pajamos“ ir 13 skiltyje „Pinigai, Eur / bankas / išlaidos“ apskaitomos į banko sąskaitą gautos ir iš jos išmokėtos sumos.

13.10. Žurnale turi būti įrašomos visos pinigų operacijos, susijusios su ūkininko ūkio ar gyventojo veikla, įskaitant tas, kai ūkininko ūkio ar gyventojo veiklai skiriamos ūkininko ar gyventojo asmeninės lėšos arba ūkininko ūkio ar gyventojo veiklos lėšos išsiimamos asmeniniams ūkininko ar gyventojo poreikiams.

13.11. Sumokėjus privalomojo sveikatos draudimo ir valstybinio socialinio draudimo įmokas, taip pat darbo užmokestį samdomiems darbuotojams, šios išlaidos nurodomos skilties „Pinigai, Eur“ išlaidų dalyse, atsižvelgiant į tai, kaip atsiskaityta: grynaisiais pinigais ar per banko įstaigą (11 arba 13 skiltis).

13.12. Skiltyje „Skolos, Eur“ nurodoma pirkimo ar pardavimo operacijų suma, kuri einamąjį mėnesį buvo atlikta, bet už ją pinigai negauti ar nesumokėti. Atitinkamai pildoma 14 skiltis „Skolos, Eur / ūkininkui arba gyventojui“ arba 15 skiltis „Skolos, Eur / ūkininko arba gyventojo“. 16 skiltyje „Atsiskaitymo data“ nurodoma pirkimo ir pardavimo skolų sumokėjimo data (mėnuo ir diena). Žurnale turi būti įrašomi visi atsiskaitymai.

13.13. Pastraipos „Iš viso per mėnesį“, „Likutis mėnesio pabaigoje“ pildomos tik tuose lapuose, kuriuose pasibaigia vieno mėnesio įrašai.

13.14. Pastraipoje „Iš viso per mėnesį“ įrašomos atitinkamų pirkimo, pardavimo, pajamų ir išlaidų bei skolų skilčių sumos.

13.15. Pastraipoje „Likutis mėnesio pabaigoje“ įrašomas faktinis pinigų kiekis, t. y. turimi grynieji pinigai kasoje (likutis mėnesio pradžioje pridėjus prie jo mėnesio pajamas ir atėmus mėnesio išlaidas), banke (likutis mėnesio pradžioje pridėjus prie jo mėnesio pajamas ir atėmus mėnesio išlaidas). Šis likutis yra kito mėnesio pradinis likutis.

14. Kiekvieno mėnesio įrašams skiriamas atskiras lapas, jame nurodomi metai ir mėnuo.

15. Kiekvieno mėnesio pinigų, pirkimo ir pardavimo operacijas asmuo, užpildęs žurnalą, tvirtina savo parašu.

––––––––––––––––––––

Ūkininko ūkio ir gyventojų, kurie neįregistravę ūkininko ūkio verčiasi individualia žemės ūkio veikla, veiklos buhalterinės apskaitos tvarkos aprašo

priedas

(Pinigų kasoje, banko sąskaitose ir pirkimų ir pardavimų apskaitos žurnalo forma)

PINIGŲ KASOJE, BANKO SĄSKAITOSE IR PIRKIMŲ IR PARDAVIMŲ APSKAITOS ŽURNALAS

(1 lapas)

BENDRIEJI DUOMENYS APIE ŪKININKO ŪKĮ AR GYVENTOJĄ

Ūkininko ar gyventojo vardas, pavardė ________________________________________________________________________________________ Ūkininko ar gyventojo asmens kodas _________________________________________________________________________________________ Ūkininko ar gyventojo socialinio draudimo numeris _____________________________________________________________________________ Ūkininko ūkio įregistravimo pažymėjimo Nr. ir (arba) žemės ūkio valdos unikalus identifikavimo kodas ___________________________________
PVM mokėtojo kodas / PVM kompensacinio tarifo gavėjo kodas ___________________________________________________________________ Sąskaitos Nr., banko įstaigos pavadinimas______________________________________________________________________________________ _______________________________________________________________________________________________________________________
Gyvenamosios vietos adresas, telefonas, faksas, el. paštas__________________________________________________________________________ _______________________________________________________________________________________________________________________
Bendras naudojamos žemės plotas ________________ha, iš jo: nuosavos ________________ha, nuomojamos ________________ha Samdomų darbuotojų skaičius______________
Ūkininko partneriai ar gyventojo žemės ūkio valdos partneriai. Jų asmens kodai ir socialinio draudimo numeriai ______________________________ ________________________________________________________________________________________________________________________ ________________________________________________________________________________________________________________________ Einamaisiais metais ne iš ūkio veiklos gautos ūkininko partnerių ar gyventojo žemės ūkio valdos partnerių pajamos ________________________Eur, iš jų: atlyginimai _____________________ Eur, stipendijos _____________________ Eur, pensijos ____________________Eur

_______ metai

(2 lapas)

PINIGŲ, PIRKIMO IR PARDAVIMO OPERACIJOS

…….. metai ……………….. mėnuo

Diena	Doku-mento Nr.	Operacijos pavadinimas	Kiekis, matavimo vnt.	Pirkimas	Pardavimas	Pinigai, Eur	Skolos, Eur

vertė, Eur	PVM suma, Eur	vertė, Eur	PVM suma, Eur

kasa	bankas	ūkininkui arba gyventojui	ūkininko arba gyventojo	atsiskai-tymo data

pajamos	išlaidos	pajamos	išlaidos

1	2	3	4	5	6	7	8	9	10	11	12	13	14	15	16
Pradinis likutis											
Iš viso per mėnesį	
Likutis mėnesio pabaigoje										

Žurnalą užpildęs asmuo	______________	________________________

(parašas)	(vardas ir pavardė)

––––––––––––––––––––